## Rješenje Agencije za zaštitu tržišnog natjecanja klasa: UP/I 430-01/2012-02/014, urbroj: 580-09-01/89-2012-006 od 7. prosinca 2012.

### NN 9/2013 (22.1.2013.), Rješenje Agencije za zaštitu tržišnog natjecanja klasa: UP/I 430-01/2012-02/014, urbroj: 580-09-01/89-2012-006 od 7. prosinca 2012.

AGENCIJA ZA ZAŠTITU TRŽIŠNOG NATJECANJA

149

Agencija za zaštitu tržišnog natjecanja, sukladno članku 13. stavka 4. Zakona od državnim potporama (»Narodne novine«, broj 140/05 i 49/11), temeljem zahtjeva Ministarstva pomorstva, prometa i infrastrukture za odobrenje državnog jamstva poduzetniku Hrvatske autoceste d.o.o., na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća Vesna Patrlj, dipl. iur., Milivoj Maršić, dipl. oec. i dr. sc. Mirna Pavletić-Župić, sa 124. sjednice, održane 7. prosinca 2012., donosi sljedeće

RJEŠENJE

I. Utvrđuje se da se državno jamstvo sadržano u nacrtu prijedloga Odluke Vlade Republike Hrvatske o davanju državnog jamstva u korist zajednice ponuditelja koju čine: Croatia banka d.d., Erste & Steiermärkische Bank d.d., Hypo Alpe-Adria-Bank d.d., OTP banka Hrvatska d.d., Privredna banka Zagreb d.d. i Societe-Generale-Splitska banka d.d. za kreditno zaduženje društva Hrvatske autoceste d.o.o., sa sjedištem u Zagrebu, radi financiranja Plana poslovanja za 2012. godinu, u iznosu od 130.000.000 eura u kunskoj protuvrijednosti, ne odnosi na državnu potporu u smislu Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. Zaprimanje prijedloga

Agencija za zaštitu tržišnog natjecanja (dalje: Agencija) zaprimila je 9. studenoga 2012., zahtjev od Ministarstva pomorstva, prometa i infrastrukture (dalje: Ministarstvo), kojim je zatraženo odobrenje državnog jamstva sadržanog u nacrtu prijedloga Odluke Vlade Republike Hrvatske o davanju državnog jamstva u korist zajednice ponuditelja koju čine: Croatia banka d.d., Erste & Steiermärkische Bank d.d., Hypo Alpe-Adria-Bank d.d., OTP banka d.d. Hrvatska d.d., Privredna banka Zagreb d.d. i Societe-Generale-Splitska banka d.d. za kreditno zaduženje društva Hrvatske autoceste d.o.o., sa sjedištem u Zagrebu, radi financiranja Plana poslovanja za 2012. godinu, u iznosu od 130.000.000 eura u kunskoj protuvrijednosti.

U privitku navedenog prijedloga priložena je sljedeća dokumentacija: Nacrt prijedloga Odluke Vlade RH o davanju suglasnosti društvu Hrvatske autoceste d.o.o., za kreditno zaduženje kod zajednice ponuditelja koju čine: Croatia banka d.d., Erste & Steiermärkische Bank d.d., Hypo Alpe-Adria-Bank d.d., OTP banka d.d. Hrvatska d.d., Privredna banka Zagreb d.d. i Societe-Generale-Splitska banka d.d., Nacrt prijedloga Odluke Vlade Republike Hrvatske o davanju državnog jamstva u korist zajednice ponuditelja koju čine: Croatia banka d.d., Erste & Steiermärkische Bank d.d., Hypo Alpe-Adria-
-Bank d.d., OTP banka d.d. Hrvatska d.d., Privredna banka Zagreb d.d. i Societe-Generale-Splitska banka d.d., Odluka Nadzornog odbora HAC-a d.o.o. (48/2012) od 15. listopada 2012. i Prijedlog ugovora o dugoročnom klupskom kreditu u iznosu od 130.000.000 eura između Hrvatskih autocesta d.o.o., Zagreb, kao kreditoprimatelja, i Croatia banke d.d., Erste & Steiermärkische Bank d.d., Hypo Alpe-Adria-Bank d.d., OTP banka d.d. Hrvatska d.d., Privredna banka Zagreb d.d. i Societe-Generale-Splitska banka d.d. kao kreditodavatelja te Privredne banke Zagreb d.d. kao Agenta.

Zahtjev je podnesen sukladno članku 11. Zakona o državnim potporama (»Narodne novine«, broj 140/05 i 49/11; dalje: ZDP), iz kojeg proizlazi da je Ministarstvo prije upućivanja prijedloga akta koji sadrži državne potpore na usvajanje Vladi Republike Hrvatske dužno dostaviti takav prijedlog Agenciji na odobrenje.

Također, Agenciji su 3. prosinca i 5. prosinca 2012. dostavljena dodatna očitovanja Ministarstva za poduzetnika Hrvatske autceste d.o.o. u odnosu na traženi iznos kredita u iznosu od 130.000.000 eura.

2. Primijenjeni propisi

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila Odluku o objavljivanju pravila o državnoj potpori u obliku jamstva (»Narodne novine«, broj 39/09).

Sukladno članku 7. ZDP-a, Agencija je u postupku primijenila Zakon o općem upravnom postupku (»Narodne novine«, broj 47/09), koji se uz ZDP primjenjuje na postupak odobravanja državnih potpora, nadzora provedbe državne potpore, odnosno povrata državne potpore koja je dodijeljena protivno propisima.

Agencija je izvršila uvid u presudu Općeg suda EU, u predmetu koji se odnosio na financiranje Leipzig-Halle zračne luke (spojeni predmeti T-443/08 i T-455/08). Stav Općeg suda EU je, a čime je potvrđen i stav Europske komisije u tom predmetu, da svako novo ulaganje u infrastrukturu ne isključuje mogućnost da se ne radi o državnoj potpori, a posebno se trebaju ispitati slučajevi kada je evidentno da određene investicije predstavljaju ekonomsku korist poduzetniku.

3. Utvrđivanje činjenica

Poduzetnik Hrvatske autoceste d.o.o., za upravljanje, građenje i održavanje autocesta, (dalje: Hrvatske autoceste d.o.o.) upisan je u registru Trgovačkog suda u Zagrebu, s matičnim brojem subjekta upisa 08391688, OIB 57500462912, sa sjedištem u Zagrebu, Širolina ulica 4.

U Programu građenja i održavanja za razdoblje od 2009. do 2012., kojeg je Vlada Republike Hrvatske donijela 3. prosinca 2009. (»Narodne novine«, broj: 147/09), planirano je ulaganje u autoceste za ovo srednjoročno razdoblje u iznosu od 6.787.611.000 kuna, s tim da se zadani okvir može povećati sukladno interesu razvojnih banaka za financiranje ulaganja iz dugoročnih kredita.

Sredstva iz nacrta Ugovora o kreditu, u iznosu od 130.000.000 eura, namijenjena su za financiranje postojećih kreditnih obveza i za potrebe financiranja građenja i održavanja autocesta sukladno Planu poslovanja za 2012., odnosno Planu građenja i održavanja autocesta u 2012.

Kredit od 130.000.000 eura, što čini protuvrijednost od 977.035.280,00 kuna (prema tečaju HNB-a 1 euro=7,515656 kune) koristit će se isključivo sukladno ugovornoj namjeni odnosno za financiranje Plana poslovanja za 2012. godinu što uključuje plaćanje dospjelih situacija za izvršene građevinske radove te za uredno servisiranje dospjelih kreditnih obaveza. Sredstva se neće koristiti za pokrivanje operativnih troškova poslovanja društva. Kreditnim sredstvima otplatit će se obveza plaćanja glavnice i kamate po već ranije ugovorenim kreditima za koja su izdana državna jamstva te čija su se sredstva koristila za izgradnju infrastrukturnih projekata, odnosno građenje i održavanje autocesta. Navedene obveze dospijevaju u prosincu 2012. a odnose se na sljedeće kredite:

1) Kredit u iznosu od 110.000.000 eura, od 16. svibnja 2002., između Hrvatskih autocesta d.o.o. kao Kreditoprimatelja i KfW, Frankfurt am Main kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade dana 18. travnja 2002. (klasa: 340-03/02-3/02, urbroj: 5030115-02-3).
Namjena kredita odnosila se na financiranje izgradnje autoceste Bosiljevo – Split, dionica: Maslenica – Zadar I i Prgomet – Dugopolje. Navedenim kreditom plaćeni su situirani građevinski radovi Poslovne udruge Viadukt-Strabag-Konstruktor inžinjering i izvođača Zagorje-Tehnobeton, na dionici Maslenica – Zadar I, koja je puštena u promet 30. lipnja 2003. Kredit se koristio i za plaćanje situiranih građevinskih radova Poslovne udruge Konstruktor inženjering – Cesta Varaždin-Viadukt-Strabag na dionici Prgomet – Dugopolje koja je puštena u promet 30. lipnja 2004.

– Ostatak duga nakon prosinca 2012. – 33.000.000 eura na ime glavnice.

– Otplata kredita: polugodišnje u lipnju i prosincu svake godine, zadnja otplata u prosincu 2015. Iznos anuiteta: 5.500.000 eura glavnice uz iznos promjenjive kamate.

– Iznos koji se podmiruje u prosincu 2012. je 5.500.000 eura glavnice i 395.694 eura kamata.

2) Kredit u iznosu od 80.000.000 eura, od 9. lipnja 2006., između Hrvatskih autocesta d.o.o. kao Kreditoprimatelja, Privredne banke Zagreb d.d. i Zagrebačke banke d.d. kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 9. lipnja 2006. (klasa: 340-03/06-02/01, urbroj: 5030120-03-5). Namjena kredita odnosila se na financiranje Plana građenja i održavanja autocesta u 2006., sukladno Programu građenja i održavanja javnih cesta za razdoblje od 2005. do 2008. (dionica autoceste Bosiljevo – Split, Split – Ploče, Đakovo – Sredanci, Zagreb – Sisak).

– Ostatak duga nakon prosinca 2012. – 59.130.434 eura na ime glavnice.

– Otplata kredita: polugodišnje u lipnju i prosincu svake godine, zadnja otplata u lipnju 2021. Iznos anuiteta: 3.478.260 eura glavnice uz iznos promjenjive kamate.

– Iznos koji se podmiruje u prosincu 2012. je 3.478.260 eura glavnice i 946.400 eura kamata.

3) Kredit u iznosu od 70.000.000 eura, od 12. prosinca 2008., između Hrvatskih autocesta d.o.o. kao Kreditoprimatelja i Zagrebačke banke d.d. kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 12. prosinca 2008. (klasa: 340-03/08-01/02, urbroj: 5030105-08-19).

Namjena kredita odnosila se na financiranje Plana građenja i održavanja autocesta u 2008. (dionica autoceste Bosiljevo – Split, Split – Ploče, Đakovo – Sredanci, Zagreb – Sisak).

– Ostatak duga nakon prosinca 2012. – 70.000.000 eura na ime glavnice.

– Otplata kredita: jednokratna otplata u prosincu 2014.

– Iznos koji se podmiruje u prosincu 2012. je 1.833.969 eura kamata.

4) Kredit u iznosu od 100.000.000 eura, od 15. prosinca 2009., između Hrvatskih autocesta d.o.o. kao Kreditoprimatelja, Privredne banke Zagreb d.d. i BAWAG kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 10. prosinca 2009. (klasa: 340-03/09-01/03, urbroj: 5030105-09-25). Namjena kredita odnosila se na financiranje ugovorenih i izvedenih radova na izgradnji autocesta (dionice autoceste Split – Ploče, Zagreb – Sisak, Osijek – Đakovo i dr.).

– Ostatak duga nakon prosinca 2012. – 57.142.857 eura na ime glavnice.

– Otplata kredita: polugodišnje u lipnju i prosincu svake godine, zadnja otplata u prosincu 2014. Iznos anuiteta: 14.285.715 eura glavnice uz iznos promjenjive kamate.

– Iznos koji se podmiruje u prosincu 2012. je 14.285.715 glavnice i 2.051.112 eura kamata.

5) Kredit u iznosu od 150.000.000 eura, od 20. prosinca 2002., između Hrvatskih autocesta d.o.o. kao Kreditoprimatelja, Zagrebačke banke d.d. i Depfa Bank kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 19. prosinca 2002. (klasa: 340-03/02-3/02, urbroj: 5030115-02-26).

Namjena kredita odnosila se na financiranje izgradnje autocesta prema programu Vlade Republike Hrvatske. Navedenim kreditom plaćeni su situirani građevinski radovi na autocesti Bosiljevo –
Split i autocesti Zagreb – Goričan, sljedećih izvođača: Viadukt, Konstruktor, Industrogradnja, Cesta, Zagorje Tehnobeton, Hidroelektra, Osijek Koteks, Zelena Magistrala, Dalekovod, Primorje, Ingra, Lavčević, Brodomerkur, Končar, Vodogradnja, Strabag, Subtera, Đuro Đaković, Coopcostruttori, Kamen Ingrad i dr.

– Ostatak duga nakon prosinca 2012. – 54.000.000 eura na ime glavnice.

– Otplata kredita: polugodišnje u lipnju i prosincu svake godine, zadnja otplata u prosincu 2016. Iznos anuiteta: 6.750.000 eura glavnice uz iznos promjenjive kamate.

– Iznos koji se podmiruje u prosincu 2012. je 6.750.000 eura glavnice i 490.703 eura kamata.

6) Kredit u iznosu od 100.000.000 eura, od 20. prosinca 2010., između Hrvatskih autocesta d.o.o. kao Kreditoprimatelja, BIIS, BAWAG, Privredne banke Zagreb d.d. i Zgrebačke banke d.d. kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 11. studenoga 2010. (klasa: 340-03/10-01/03, urbroj: 5030120-10-14). Namjena kredita odnosila se na financiranje Plana poslovanja za 2010. (financiranje građevinskih radova na dionici Ravča – Ploče, Zagreb – Sisak, čvor Rugvica na dionici Bregana – Zagreb – Lipovac, Zagreb – Goričan, kao i financiranje izvanrednog održavanja).

– Ostatak duga nakon prosinca 2012. – 90.909.090 eura na ime glavnice.

– Otplata kredita: polugodišnje u lipnju i prosincu svake godine, zadnja otplata u prosincu 2017. Iznos anuiteta: 9.090.909 eura glavnice uz iznos promjenjive kamate.

– Iznos koji se podmiruje u prosincu 2012. je 9.090.909 eura glavnice i 2.541.389 eura na ime kamata.

7) Kredit u iznosu od 100.000.000 eura, od 22. prosinca 2006., između Hrvatskih autocesta d.o.o. kao Kreditoprimatelja, Privredne banke Zagreb d.d. i Zagrebačke banke d.d. kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 25. siječnja 2007. (klasa: 340-03/07-01/02, urbroj: 5030120-07-1).

Namjena kredita odnosila se na financiranje Plana građenja i održavanje autocesta u 2006., sukladno Programu građenja i održavanju javnih cesta za razdoblje od 2005. do 2008. (dionica Bosiljevo –
Split), Split – Ploče, Đakovo – Sredanci, Zagreb – Sisak).

– Ostatak duga: nakon prosinca 2012. – 78.260.870 eura na ime glavnice.

– Otplata kredita: polugodišnje u lipnju i prosincu svake godine, zadnja otplata u prosincu 2021. Iznos anuiteta: 4.347.826 eura glavnice uz iznos promjenjive kamate.

– iznos koji se podmiruje u prosincu 2012. je 4.347.826 eura glavnice.

8) Kredit u iznosu od 100.000.000 eura, od 14. travnja 2010., između Hrvatskih autocesta d.o.o. kao Kreditoprimatelja i Hypo-Alpe-Adria-Bank d.d. kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 23. prosinca 2009. (klasa: 340-03/19-01/03, urbroj: 5030120-09-29). Namjena kredita odnosila se na financiranje ugovorenih i izvedenih radova na izgradnji autocesta (posebno dionice Zagreb – Sisak i Split – Ploče).

– Ostatak duga nakon prosinca 2012. – 66.666.667 eura na ime glavnice.

– Otplata kredita: polugodišnje u lipnju i prosincu svake godine, zadnja otplata u prosincu 2014. Iznos anuiteta: 16.666.667 eura glavnice uz iznos promjenjive kamate.

– Iznos koji se podmiruje u prosincu 2012. je 16.666.667 eura glavnice i 2.200.000 eura kamata.

9) Kredit u iznosu od 270.000.000 eura, od 23. studenoga 2011., između Hrvatskih autocesta d.o.o. kao Kreditoprimatelja, Erste & Steirmärkische Bank d.d. Hrvatske poštanske banke d.d., Hypo Alpe-Adria-Bank d.d., Privredne banke d.d. Zagreb, Societe Generale – Splitske banke d.d. i Zagrebačke banke d.d. kao Kreditodavatelja. Jamstvo je izdano temeljem Odluke Vlade o davanju državnog jamstva na sjednici Vlade 27. listopada 2011. (klasa: 340-03/11-01/01, urbroj: 5030120-11-21). Namjena kredita odnosila se na financiranje Plana građenja i održavanja za 2011. i refinanciranje kreditnih obveza (financiranje građenja dionice Dugopolje – Bisko –
Šestanovac, dionica Ravča – Ploče, te Zagreb – Macelj).

– Ostatak duga nakon prosinca 2012. – 270.000.000 eura na ime glavnice.

– Otplata kredita: jednokratna otplata glavnice u prosincu 2018.

– Iznos koji se podmiruje u prosincu 2012. je 3.257.573 eura kamata.

10) Sukladno odobrenom Planu građenja i održavanja za 2012., sredstvima iz kredita, u iznosu od 130 milijuna eura, platit će se dio obaveza za građevinske radove, izgradnju i održavanje autocesta,a odnose se na sljedeće pravce:

– u kunama

|  |  |  |  |  |
| --- | --- | --- | --- | --- |
| Red. broj | Oznaka AC | Naziv pravca | Plan 2012. | Dospijeće u prosincu i siječnju |
| 0 | 1 | 2 | 3 | 4 |
| 1. | A1 | Bosiljevo – Split | 13.024.000 | 4.184.000 |
| 1.1. | A1 | Bosiljevo – čvor Sveti Rok | 2.884.000 | 756.000 |
| 1.2. | A1 | Čvor Sveti Rok – Split | 10.140.000 | 3.428.000 |
| 2. | A1 | Split – Ploče | 394.997.000 | 79.239.000 |
| 3. | A1 | Čvor Ploče – granica BiH | 154.800.000 | 49.540.000 |
| 4. | A2 | Zagreb – Macelj | 6.557.000 | 74.000 |
| 5. | A3 | Bregana – Zagreb – Lipovac | 72.090.000 | 29.430.000 |
| 6. | A4 | Zagreb – Goričan | 4.735.000 | 80.000 |
| 7. | A5 | Beli Manastir – Osijek – granica BiH | 314.146.000 | 64.404.000 |
| 8. | A7 | Rupa – Rijeka- Žuta Lokva | 14.000.000 | 5.550.000 |
| 9. | A8 i A9 | Istarski ipsilon | 7.036.000 | 650.000 |
| 10. | A10 | Granica BiH – spoj Metković | 18.273.000 | 300.000 |
| 11. | A11 | Zagreb – Sisak | 205.542.000 | 27.206.000 |
| 12. | A12 | Čvor Vrbovec 2 – Križevci – Koprivnica – granica RM | 47.473.000 | 40.120.000 |
| 13. | A13 | Čvor Vrbovec 2 – Bjelovar – Virovitica – granica RM | 29.852.000 | 13.647.000 |
| 14. | - | Spojna cesta CP Karamatići – Luka Ploče | 9.294.000 | 230.000 |
| 15. | - | Spojna cesta Zagvozd – Baška Voda i tunel Sv. Ilija | 126.130.000 | 47.865.000 |
| 16. | - | Nova obilaznica Zagreba | 10.000.000 | 2.100.000 |
| 17. | - | Ostali projekti (sustav naplate) | 8.000.000 | 0 |
| Ukupno | | | 1.435.949.000 | 364.619.000 |

Osim iznosa navedenih u tablici, sredstvima kredita platit će se pripadajuće obaveze na ime poreza na dodanu vrijednost (PDV) u iznosu od cca 90 milijuna kuna.

Sredstva dugoročnog kredita u iznosu od 130.000.000 eura, koristit će se isključivo sukladno ugovornoj namjeni odnosno za financiranje Plana poslovanja za 2012. Sredstvima se neće pokrivati operativni troškovi poslovanja društva (plaće, redovno održavanje, troškovi upravljanja i dr. ) koji se financiraju iz prihoda od naplate cestarine.

Slijedom navedenog, u odnosu na planirana kreditna sredstva, poduzetnik Hrvatske autoceste d.o.o. je sukladno Zakonu o javnoj nabavi (»Narodne novine«, 90/11), temeljem provedenoga otvorenoga javnog natječaja, prihvatio ponudu zajednice ponuditelja, koju čine vjerovnici iz Prijedloga Ugovora o dugoročnom klupskom kreditu. Naime, ponuda navedene zajednice ponuditelja, prihvaćena je jer zadovoljava uvjete javnog natječaja te je odabrana kao najpovoljnija prema kriteriju najniže cijene. U konkretnom slučaju, uvjeti iz ponude predviđeni su i u nacrtu Ugovora o kreditu, a riječ je o sljedećim uvjetima:

– ukupni iznos kredita je 130.000.000 eura, kamatna stopa iznosi 4,5 % uvećana za šestomjesečni Euribor; rok otplate kamata je 5 godina, s jednokratnom otplatom glavnice na 5. godišnjicu od potpisa ugovora o kreditu.

Iz dostavljenog prijedloga Odluke o davanju državnog jamstva razvidno je da Vlada Republike Hrvatske planira poduzetniku Hrvatske autoceste d.o.o. izdati državno jamstvo za kredit u iznosu od 130.000.000 eura, uvećan za kamate, naknade i troškove, a sukladno navedenim uvjetima.

Također, u točki V. prijedloga Odluke o davanju državnog jamstva propisano je da će, u svrhu osiguranja povrata kredita, korisnik kredita prije izdavanje državnog jamstva, s Ministarstvom financija sklopiti ugovor kojim se određuju sve obveze korisnika kredita, u svrhu redovite otplate kredita, kao i instrumenti osiguranja.

4. Odluka Vijeća za zaštitu tržišnog natjecanja

Razmatrajući ovaj predmet, Vijeće za zaštitu tržišnog natjecanja (dalje: Vijeće) na 124. sjednici, održanoj 7. prosinca 2012., trebalo je utvrditi predstavlja li državno jamstvo sadržano u prijedlogu Odluke o davanju državnog jamstva, državnu potporu iz članka 3. stavka 1. ZDP-a, u odnosu na korisnika kredita poduzetnika Hrvatske autceste d.o.o., ali i na sve kreditne vjerovnike iz nacrta Ugovora o kreditu, jer u nekim slučajevima jamstvo, može predstavljati državnu potporu i davatelju kredita odnosno banci.

4.1. Zbog utvrđivanja je li u konkretnom slučaju riječ o državnoj potpori korisniku kredita poduzetniku Hrvatske autoceste d.o.o., odnosno predstavlja li državno jamstvo Republike Hrvatske, kojim će biti pokriven kredit namijenjen za financiranje građenja i održavanja autocesta u nadležnosti društva Hrvatske autoceste d.o.o. u 2012. opisan u točki 3. obrazloženja ovog rješenja državnu potporu u smislu ZDP-a, Vijeće je razmatralo jesu li kumulativno ispunjeni svi uvjeti iz članka 3. stavka 1. ZDP-a, a koje je potrebno ispuniti da bi se predmetno jamstvo smatralo državnom potporom.

Riječ je o sljedećim uvjetima: da jamstvo može predstavljati potencijalni rashod državnog proračuna, da jamstvo predstavlja potporu koja korisniku potpore donosi ekonomsku prednost koju isti ne bi ostvario kroz svoje redovno poslovanje, da se jamstvo dodjeljuje korisniku na selektivnoj osnovi, dakle da nije u pitanju opća mjera, da dodjelom jamstva postoji mogućnost narušavanja tržišnog natjecanja, u mjeri u kojoj to može utjecati na ispunjenje međunarodno preuzetih obveza Republike Hrvatske koja proizlaze iz SSP-a.

Primjenom navedenih uvjeta na konkretan slučaj utvrđeno je da državno jamstvo od 130.000.000 eura može predstavljati potencijalni rashod za državni proračun. Međutim, poduzetnik Hrvatske autoceste d.o.o. ne ostvaruje selektivnu ekonomsku prednost budući da se sredstva kredita koriste za opću namjenu, odnosno za ulaganje u izgradnju i održavanje infrastrukture kao općem dobru i koja je u vlasništvu Republike Hrvatske, odnosno koja je otvorena svim korisnicima državnih autocesta pod jednakim uvjetima.

Naime, ulaganje poduzetnika Hrvatske autoceste d.o.o. u izgradnju i održavanje državnih cesta predstavlja opću mjeru, koja se provodi sukladno odredbama Zakona o cestama (»Narodne novine«, broj 84/11) i Odluci Vlade Republike Hrvatske o davanju suglasnosti na Plan građenja i održavanja autocesta za 2012. Na taj način nastoji se postupno osigurati godišnje povećanje izdvajanja sredstava i puni standard održavanja javnih cesta. Navedena sredstva iz kredita, kao što je navedeno, namijenjena su za financiranje kreditnih obveza za potrebe financiranja građenja i održavanja autocesta sukladno Poslovnom planu Hrvatskih autocesta d.o.o. za 2012., odnosno iz dijela novog kredita podmirit će se i dospjele obveze iz ranijih ugovora o kreditima za izgradnju državnih cesta. Dakle riječ je o izgradnji infrastrukture koju je država obvezna izgrađivati i održavati. Rečena infrastruktura otvorena je svim korisnicima, potencijalnim i stvarnim.

S obzirom na to da barem jedan od uvjeta iz članka 3. stavka 1. ZDP-a nije ispunjen, smatra se da izdano jamstvo ne predstavlja državnu potporu Hrvatskim autocestama d.o.o. kako to propisuje ZDP.

4.2. Također, Vijeće je moralo utvrditi predstavlja li predmetno jamstvo državnu potporu kreditnim vjerovnicima (bankama) iz nacrta Ugovora o dugoročnom klupskom kreditu. Naime, sukladno točki 2.3.1. Odluke o objavljivanju pravila o državnim potporama u obliku jamstva bez obzira na to što je korisnik državne potpore obično korisnik kredita, ne može se isključiti činjenica, da će u određenim okolnostima kreditni vjerovnik (banka), također imati izravno koristi od državnog jamstva. To proizlazi iz činjenice da se jamstva razlikuju od ostalih instrumenata državnih potpora (subvencije, porezna oslobođenja i slično), jer u slučaju dodjele jamstva, država stupa u pravni odnos i s vjerovnikom. Ukoliko se utvrdi da jamstvo predstavlja državnu potporu vjerovniku, takva vrsta potpore u načelu je zabranjena, jer se radi o operativnoj potpori.

Poduzetnik Hrvatske autoceste d.o.o., temeljem Zakona o javnoj nabavi, transparentno je proveo postupak javne nabave, na način kao što je to opisano u točki 3. obrazloženja ovog rješenja, odnosno opisana ponuda je prihvaćena kao najpovoljnija, iz čega se može zaključiti da se u konkretnom slučaju nije izravno pogodovalo zajednici ponuditelja.

S obzirom na navedeno, državno jamstvo ne predstavlja državnu potporu niti kreditnim vjerovnicima.

Budući da je Vijeće odlučilo da nisu kumulativno ispunjeni svi uvjeti prema kojima se predmetno državno jamstvo sadržano u prijedlogu Odluke o davanju državnog jamstva može smatrati potporom u smislu članka 3. stavka 1. ZDP-a poduzetniku Hrvatske autoceste d.o.o. i zajednici ponuditelja, Agencija je odlučila kao u izreci ovog rješenja.

Sukladno odredbi članka 18. ZDP-a, rješenja Agencije iz članka 13. ZDP-a objavljuju se u »Narodnim novinama«, stoga je odlučno kao u točki II. izreke ovog rješenja.

UPUTA O PRAVNOM LIJEKU

Protiv ovog rješenja žalba nije dopuštena, ali nezadovoljna stranka može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2012-02/014

Urbroj: 580-09-01/89-2012-006

Zagreb, 7. prosinca 2012.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

9 22.01.2013 Rješenje Agencije za zaštitu tržišnog natjecanja klasa: UP/I 430-01/2012-02/014, urbroj: 580-09-01/89-2012-006 od 7. prosinca 2012.

9 22.01.2013 Rješenje Agencije za zaštitu tržišnog natjecanja klasa: UP/I 430-01/2012-02/014, urbroj: 580-09-01/89-2012-006 od 7. prosinca 2012.

Rješenje, NN 9/2013-149
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)